**Aoichainteoirí na Comhdhála**

**Mícheál Mac Craith**: Is sagart Proinsiasach é Mícheál Mac Craith a chaith breis agus tríocha bliain ag léachtóireacht i Roinn na Gaeilge in Ollscoil na hÉireann, Gaillimh. Bhí sé ina Ollamh le Nua-Ghaeilge ó 1997 go 2011. Ó d’éirigh sé as tá sé ina chaomhnóir ar Choláiste San Iosadóir sa Róimh. Tá spéis ar leith aige i litríocht an tseachtú haois déag, i stair na gcoláistí Éireannacha ar an mór-roinn agus i litríocht chomhaimseartha na Gaeilge. Tá roinnt mhaith scríofa aige sna réimsí seo.

**Rióna Ní Fhrighil**: Is léachtóir le Nua-Ghaeilge í an Dr. Rióna Ní Fhrighil in Ollscoil na hÉireann, Gaillimh. Bhain sí céim le céadonóracha amach sa Ghearmáinis agus sa Ghaeilge in Ollscoil na hÉireann, Gaillimh; céim MPhil sa teangeolaíocht fheidhmeach i gColáiste na Tríonóide agus céim PhD sa Nua-Ghaeilge in Ollscoil na hÉireann, Gaillimh. Is í údar an leabhair *Briathra, Béithe agus Banfhilí: Filíocht Eavan Boland agus Nuala Ní Dhomhnaill* (An Clóchomhar, 2008) agus eagarthóir an chnuasaigh aistí *Filíocht Chomhaimseartha na Gaeilge* (Cois Life, 2010). Bhí sí ina comheagarthóir ar na cnuasaigh *Aistriú Éireann* (Cló Ollscoil na Banríona, 2008) agus *Ó Theagasc Teanga go Sealbhú Teanga* (Cois Life, 2009). Tá sainspéis aici san fhilíocht chomhaimseartha agus i gcúrsaí critice, i gcúrsaí aistriúcháin agus sa teangeolaíocht fheidhmeach.

**Alan Titley**: Ollamh Emeritus le Nua-Ghaeilge i gColáiste na hOllscoile, Corcaigh, ollamh cuairte in Ollscoil Uladh, agus ball d’Acadamh Ríoga na hÉireann. Bhí 25 bliana ina Cheann ar Roinn na Gaeilge i gColáiste Phádraig, Droim Conrach (faoi choimirce Ollscoil na hÉireann agus Ollscoil Chathair Bhaile Átha Cliath). Úrscéalta, gearrscéalta, drámaí, aistriúcháin, filíocht agus ábhar scolártha scríte aige. Tuilleadh le teacht.

**AoiFhile na Comhdhála**

**Nuala Ní Dhomhnaill**: Rugadh Nuala i Lancashire agus tháinig go hÉirinn nuair a bhí sí cúig bliana d’aois. Ghnóthaigh sí céim B.A. ó Choláiste na hOllscoile, Corcaigh, i 1972. Phós sí geolaí Turcach, Dogan Leflef (nach maireann), agus tá ceathrar clainne orthu. Chaith siad seacht mbliana idir an Ollainn agus an Tuirc. Bhí Nuala ar bhaicle INNTI agus mhair tionchar na tréimhse sin ina cuid filíochta. Is iomaí cnuasach filíochta, dráma do pháistí, script scannáin, díolaim, alt, léirmheas agus aiste foilsithe ag Nuala. Sa bhliain 1981 a foilsíodh an chéad chnuasach filíochta uaithi, *An Dealg Droighin*. Foilsíodh freisin *Féar Suaithinseach* (1984); *Feis* (1991); *Spíonáin is Róiseanna* (1993); agus *Cead Aighnis* (1999). Tá sí ina ball d’Aosdána agus bhí sí mar Ollamh Filíochta na hÉireann (2001-2004).

**Cainteoirí na Comhdhála**

**Síobhra Aiken**: Is scoláire Hardiman í Síobhra Aiken ag Ionad an Léinn Éireannaigh, in Ollscoil na hÉireann, Gaillimh. Tá taighde PhD ar siúl aici faoi láthair ar an bhforéigean polaitiúil i gCogadh Cathartha na hÉireann agus tá leabhar á chur i dtoll a chéile aici ar shaol agus ar shaothar Phádraig Uí Éigeartaigh.

**Mícheál Briody**:Is Déiseach agus céimí de chuid Choláiste na hOllscoile Bhaile Átha Cliath agus Ollscoil Helsinki é Mícheál Briody. Cónaí air sa bhFionlainn le fada. Baineann a chuid foilseachán le staireolaíocht bhailiú agus thaighde an bhéaloidis in Éirinn, scéalaíocht (bhéil) na Gaeilge agus na Gàidhlig, luathstair Chonradh na Gaeilge agus scríbhinní (idir fhoilsiithe agus neamhfhoilsithe) Mhaírtín Uí Chadhain.

**Neil Buttimer**: Is léachtóir i Roinn na Nua-Ghaeilge, Coláiste na hOllscoile, Corcaigh, é Neil Buttimer ó 1982 i leith. I measc na bhfoilseachán atá aige, áirítear: *Tréimhse phromhaidh* (Coiscéim, 2012); *The Heritage of Ireland* (Collins Press, 2000); *Cork: History and Society: interdisciplinary essays on the history of an Irish county* (Geography Publications, 1993)  agus *Catalogue of Irish manuscripts in the University of Wisconsin-Madison* (Dublin Institute for Advanced Studies, 1989).

**Diarmuid Curraoin**: Is múinteoir é Diarmuid Curraoin i Scoil Pháirc Sandford i Raghnallach, Baile Átha Cliath 6. Le roinnt blianta anuas tá léachtaí poiblí ar shaothar James Joyce á thabhairt aige ar fud na cathrach. I mí Iúil 2012 thug sé léacht dar teideal *Myth and Metaphysics in the Works of James Joyce* ag UC Berkeley sna Stáit Aontaithe. I 2013 thug sé léacht dar teideal *Faithful to Herself*  ag Lárionad James Joyce i mBaile Átha Cliath agus léigh sé an páipéar  *Less than Lovers, More than Friends, Incarnations of Ireland in the Work of James Joyce* ag Comhdháil Mheiriceá Thuaidh de chuid Fhondúireacht James Joyce i gColáiste Charleston i South Carolina. I 2014 thug sé léacht i gColáiste na hOllscoile, Baile Átha Cliath ar shaothar Mháiréad Ní Ghráda agus léigh sé páipéir faoi *Finnegans Wake* ag an Siompóisiam ar shaothar James Joyce in Utrecht na hOllainne, ag comhdháil in Ollscoil Chaitliceach Pázmány Péter i mBudapest agus ag comhdháil bhliantúil IASIL i Lille na Fraince. Labhair sé arís mar gheall ar shaothar Mháiréad Ní Ghráda ag comhdháil bhliantúil IASIL in Eabhrac Shasana i 2015 agus ag comhdháil IASIL i 2016 i gColáiste na hOllscoile, Corcaigh, léigh sé páipéar faoi na castachtaí téacsúla atá le feiscint san úrscéal *Tóraíocht Dhiarmada agus Ghráinne*. D’fhoilsigh an Academica Press sna Stáit Aontaithe a leabhar *I Know That I Have Broken Every Heart, The Significance of the Irish Language in Finnegans Wake and in the Other Works of James Joyce* i 2014 agus foilsíodh na drámaí dá chuid; *Love Songs for Aisling*, *The Dark Jealous Heart of Disco* agus *Roses, White Roses, White Roses for Me* i 2015.

**Pádraig de Paor**:Ollamh Cúnta i Roinn na Gaeilge agus na dTeangacha Ceilteacha, Coláiste na Tríonóide is ea an Dr. Pádraig de Paor.I measc na bhfoilseachán is tábhachtaí leis, tá na leabhair seo a leanas:*Áille na hÁille: Gnéithe de Choincheap na hÍobartha (*An Sagart, 2013*)*; *Na Buachaillí Dána: Cathal Ó Searcaigh, Gabriel Rosenstock agus ról comhaimseartha an fhile sa Ghaeilge* (An Clóchomhar, 2006) agus *Tionscnamh Filíochta Nuala Ní Dhomhnaill* (An Clóchomhar, 1997).

**Síle Denvir**:Rugadh agus tógadh an Dr. Síle Denvir in Indreabhán i nGaeltacht Chonamara. Tá suim faoi leith aici in amhránaíocht chomhaimseartha na Gaeilge agus d’fhoilsigh Cló Iar-Chonnacht a leabhar *Dearcadh an tSaoil – Amhráin Chiaráin Uí Fhátharta*, eagrán criticiúil d’amhráin a chum an t-amhránaí Ciarán Ó Fátharta i 2008. Bhain Síle amach céim B.A. sa Ghaeilge agus sa cheol in Ollscoil na hÉireann Maigh Nuad, MA sa Ghaeilge in Ollscoil na hÉireann Gaillimh, Dioplóma Iarchéime in Oideachas an Cheoil agus MA sa Cheol Traidisiúnta in Ollscoil Luimnigh, agus céim PhD in Ollscoil Luimnigh i 2012. Is cláirseoir agus amhránaí sean-nóis aitheanta í freisin agus is ball í den ghrúpa *Líadan*. Bíonn sí le cloisteáil agus le feiceáil go minic ar chláir raidió agus teilifíse mar thráchtaire ar chúrsaí ceoil agus amhránaíochta agus tá sí ina láithreoir ar an gclár ‘Sean-Nós’ ar TG4. Tá dlúthdhiosca agus leabhrán darb ainm *Caithréim: Ceol agus Amhráin ó Dhrámaí an Phiarsaigh* (CIC: 2016) curtha i dtoll a chéile aici le gairid bunaithe ar thaighde a rinne sí ar an gceol agus ar na hamhráin ar bhain an Piarsach úsáid astu ina chuid drámaí. Ainmníodh an t-albam ar ghearrliosta *The Irish Times* 2016 d’albam traidisiúnta na bliana, agus bhain sé amach an duais d’albam traidisiúnta na bliana ag *Gradaim Cheoil Nós*, 2017.

**Ronan Doherty**: Is taighdeoir PhD in Ollscoil Mhá Nuad é Ronan Doherty, mar a bhfuil sé ag déanamh staidéir ar chleachtais i leith theagasc litríocht na Gaeilge ar an tríú leibhéal. Is forbróir feidhmchlár gréasáin é fosta le Fiontar & Scoil na Gaeilge, Ollscoil Chathair Bhaile Átha Cliath. Bíonn sé ag plé le tograí digiteacha eile i saol na Gaeilge agus is é atá freagrach as na réitigh theicniúla faoi thionscadail ar nós COMHARTaighde (*comhartaighde.ie*) agus *Portráidí na Scríbhneoirí Gaeilge* (*portraidi.ie*) a dhearadh agus a fhorbairt.

**Claire M. Dunne**: Is léachtóir le Gaeilge í an Dr. Claire M. Dunne in Institiúid Oideachais Marino. Bhí sí ina heagarthóir Gaeilge ag an irisleabhar faoi litríocht na n-óg *Inis* ó 2011 – 2014. Bhí sí ina comheagarthóir ar *Thar an Tairseach: Aistí ar Litríocht agus ar Chultúr na nÓg* (2014).

**Mary N. Harris**: Is as Corcaigh do Mary Harris ó thús. Bhain sí B.A. (sa Ghaeilge agus sa Spáinnis) agus MA (sa tSean-Ghaeilge) amach i gColáiste na hOllscoile i gCorcaigh. Chuaigh sí le Stair ar ball agus bhain sí PhD amach in Ollscoil Cambridge. Bhí sí ina léachtóir sa Léann Éireannach sa University of North London (1992-6) sular tháinig sí go hOllscoil na hÉireann, Gaillimh i 1996. Ina léachtóir sinsearach anois, baineann a teagasc agus a taighde le stair pholaitiúil agus stair chultúrtha na hÉireann i dtús na 20ú haoise agus le Tuaisceart Éireann. Tá leabhar ar an Eaglais Chaitliceach agus an chríchdheighilt foilsithe aici, chomh maith le hailt éagsúla ar Éirinn i dtús na haoise seo caite agus ar Thuaisceart Éireann. Le déanaí foilsíodh alt léi dar teideal ‘Patrick Pearse, the *Irish Review* and the Rebirth of Ireland’ in John Cunningham agus Niall Ó Ciosáin (eag.) *Culture and Society in Ireland since 1750: Essays in honour of Gearóid Ó Tuathaigh*  (Lilliput, 2015) agus an t-alt ‘Smaointeoireacht  an Phiarsaigh ar an náisiúnachas agus ar an bpolaitíocht, anuas go dtí 1913’ in Gearóid Ó Tuathaigh (eag) *An Piarsach agus 1916: Briathar, Beart agus Oidhreacht* (2016). Tá sí tar éis páirt a ghlacadh i gcláracha faisnéise éagsúla le TG4, RTÉ agus BBC. Bhí sí ina comh-ordaitheoir ar chlár comórtha 1916 in Ollscoil na hÉireann, Gaillimh, agus tá sí ina ball de Shainghrúpa Comhairleach an Rialtais maidir le Comóradh.

**Liam Mac Amhlaigh**: Is léachtóir le litríocht agus teanga na Gaeilge i Roinn na Nua-Ghaeilge in Ollscoil Mhá Nuad, agus céimí de chuid an Choláiste Ollscoile, Baile Átha Cliath agus Choláiste na Tríonóide, é an Dr. Liam Mac Amhlaigh. Tá suim thaighde aige i litríocht chomhaimseartha na Gaeilge (go háirithe an nuafhilíocht agus saothar Mhichael Davitt), i bhfoclóireacht na Nua-Ghaeilge agus i stair theanga na Gaeilge san fhichiú haois. Rugadh i gCill Mhantáin agus tógadh i mBaile Átha Cliath é. Tá ailt foilsithe aige ar fhilí comhaimseartha eile mar Mháire Mhac an tSaoi agus Máirtín Ó Direáin. I bpáirt leis an Dr. Caoimhín Mac Giolla Léith, chuir sé eagar ar an gcnuasach aistí *Fill Arís: Oidhreacht Sheáin Uí Ríordáin* (Cló Iar-Chonnacht, 2012). Foilsíodh a chéad úrscéal, *Teach na gColúr* (Comhar, 2006), a bhuaigh duais i gComórtais Liteartha an Oireachtais an bhliain sin.  Is é údar an leabhair *Foclóirí agus Foclóirithe na Gaeilge* (Cois Life, 2008) agus tá a dhochtúireacht ar ábhar na foclóireachta Nua-Ghaeilge san fhichiú haois á cóiriú don chló. Tá sé ina chomheagarthóir bunaidh ar an ríomhiris phiarmheasta acadúil *COMHARTaighde* (*www.comhartaighde.com*) agus ina eagarthóir ar an gcartlann phortráidí digiteacha, *Portráidí na Scríbhneoirí Gaeilge* (*www.portraidi.ie*).

**Eoin Mac Cárthaigh**: Léachtóir le Nua-Ghaeilge i Roinn na Gaeilge, Coláiste na Tríonóide, Baile Átha Cliath, áit a múineann sé cúrsaí éagsúla i dteanga agus i litríocht Ghaeilge na hÉireann is na hAlban. I gColáiste na Tríonóide a rinne sé a bhunchéim is a iarchéim. An dán díreach a phríomhghort taighde. Is é a scríobh *The Art of Bardic Poetry* (Institiúid Ard-Léinn Bhaile Átha Cliath, 2014), eagrán de cheann de na téacsanna is spéisiúla agus is dúshlánaí ó thréimhse na Nua-Ghaeilge Moiche.

**Marcas Mac Coinnigh**: Is léachtóir le Gaeilge é Marcas Mac Coinnigh i Roinn na Gaeilge agus an Léinn Cheiltigh in Ollscoil na Banríona, Béal Feirste (2007–). Spéis aige sa phairéimeolaíocht agus sa fhráseolaíocht, sa teangeolaíocht agus san fhoclóireacht.

**Pádraig Mac Congáil**: Is as cathair Dhoire ó dhúchas é Pádraig Mac Congáil, agus is ábhar dochtúireachta é ar Ollscoil na Banríona, Béal Feirste, i láthair na huaire. Tá sé i mbun taighde ar an chaidreamh a bhí ag Éamon de Valera leis an Ghaeilge.

**Caoimhín Mac Giolla Léith**: Ollamh Comhlach é Caoimhín Mac Giolla Léith i Scoil na Gaeilge, an Léinn Cheiltigh agus an Bhéaloidis sa Choláiste Ollscoile, Baile Átha Cliath.  I measc a chuid foilseachán ar litríocht na Gaeilge le blianta beaga anuas tá na leabhair a raibh sé ina chomheagarthóir orthu: *Fill Arís: Oidhreacht Sheáin Uí Ríordáin* (Cló Iar-Chonnacht, 2012) agus *Mo Ghnósa Leas an Dáin: Aistí in Ómós do Mháirtín Ó Direáin* (An Sagart, 2014).  Foilseofar rogha aistí dá chuid féin go luath dar teideal *Raon na Geite: Aistí ar an Nuafhilíocht* (Coiscéim, 2017). Tá mórán aistí foilsithe aige freisin ar an ealaín chomhaimseartha le breis agus scór bliain anuas.

**Liam Mac Mathúna**: Tá Liam Mac Mathúna ina Ollamh Emeritus le Gaeilge sa Choláiste Ollscoile, Baile Átha Cliath. Bhain sé céim dochtúireachta amach sa teangeolaíocht in Ollscoil Innsbruck na hOstaire. Chaith sé tréimhsí ina léachtóir in Ollscoil Uppsala sa tSualainn agus i gColáiste Phádraig, Droim Conrach, mar a raibh sé ina Chláraitheoir ó 1995 go 2006. Ar na saothair iomadúla atá foilsithe aige ar theanga, ar litríocht agus ar chultúr na Gaeilge tá *Béarla sa Ghaeilge* (2007), agus *Saothrú na Gaeilge Scríofa i Suímh Uirbeacha na hÉireann, 1700–1850* (comheag. Regina Uí Chollatáin, 2016). Tá sé ina eagarthóir ar *Éigse: A Journal of Irish Studies* (Ollscoil na hÉireann). Tá sé ag gabháil do staidéar ar thionchar na nua-aoiseachta ar scoláirí na Gaeilge i mBaile Átha Cliath san 18ú haois.

**Niall Mac Uidhilin**: Is taighdeoir san oideachas agus feidhmeannach ríomhaireachta é Niall Mac Uidhilín atá ag obair le hAcadamh na hOllscolaíochta Gaeilge, Ollscoil na hÉireann, Gaillimh. Tá a chuid taighde dírithe ar idirghabhálacha oideachasúla a fhorbairt ón mbonn aníos do scoileanna Gaeltachta agus lán-Ghaeilge le tacú le saibhriú agus le sealbhú teanga. Tá dearcadh soch-chultúrtha aige i leith na foghlama agus tugann sé faoi thaighde a imríonn tionchar díreach ar phobail atá imeallaithe.

**Radvan Markus**: Is léachtóir le Gaeilge agus le Léann na hÉireann é Radvan Markus in Ollscoil Shéarlais i bPrág. Scríobh sé an leabhar *Echoes of the Rebellion* (Peter Lang, 2015) mar gheall ar úrscéalta agus drámaí faoi Éirí Amach 1798 agus d’fhoilsigh sé ailt faoi phrós Gaeilge na fichiú haoise. Chuir sé Seicis ar *L’Attaque* le Eoghan Ó Tuairisc agus ar ghearrscéalta Phádraic Uí Conaire; tá a aistriúchán ar *Cré na Cille* le foilsiú i mbliana.

**Eoin McEvoy**: Is é Eoin Teicneolaí Oideachais na Nua-Ghaeilge i Scoil na Gaeilge, an Léinn Cheiltigh agus an Bhéaloidis UCD. Tá tréimhse caite aige i Meiriceá ag múineadh na Gaeilge ar scoláireacht Fulbright agus is é ba chúis le bunú Chonradh na Gaeilge, Beirlín. Tá spéis ar leith aige i dteangacha na hEorpa agus i dteagasc teangacha.

**Michal Boleslav Mĕchura**: Tá Michal Boleslav Mĕchura ag obair mar chomhairleoir le hOllscoil Chathair Bhaile Átha Cliath agus le Foras na Gaeilge. Tá sé freagrach as infreastruchtúir ríomhaireachta ar thionscadail éagsúla sa teicneolaíocht teanga agus sna daonnachtaí digiteacha, ina measc *tearma.ie, logainm.ie, duchas.ie, ainm.ie* agus *teanglann.ie*. Tá céim mháistreachta sa ríomhtheangeolaíocht aige ó Choláiste na Tríonóide agus tá sé i mbun dochtúireachta san fhoclóireacht in Ollscoil Masaryk faoi láthair. D’fhoilsigh Cois Life a leabhar, *An Ríomhaire Ilteangach* níos luaithe i mbliana.

**Eilís Ní Anluain**: Scríbhneoir í Eilís Ní Anluain a bhfuil aistí foilsithe aici in irisí éagsúla agus ar an *Irish Times*. Céimí sa Ghaeilge le Máistreacht sa Bhéaloideas. Eagarthóir *Aghaidheanna Fidil agus Púicíní* (2009) le Muiris Mac Conghail, *Creidim Fós agus Aistí Eile* (2013) le Eoghan Ó hAnluain. Eagarthóir le *Ainm.ie.* D’fhoilsigh Leabhar Breac a céad úrscéal *Filleann Seoirse* in 2011. Cnuasach próis le teacht uaithi go luath agus í i mbun an dara húrscéal.

**Máire Ní Annracháin**: Ollamh le Nua-Ghaeilge sa Choláiste Ollscoile, Baile Átha Cliath. Spéis aici i litríocht Ghaeilge na hÉireann agus na hAlban agus sa teoiric liteartha. Tá saothar critice ar ghnéithe éagsúla den litríocht foilsithe aici. Baineann na hailt is deireanaí uaithi le saothar Mháirtín Uí Chadhain, Bhriain Merriman, Bhiddy Jenkinson agus Shomhairle MhicGill-Eain.

**Alma Ní Bhroin**: Is as Baile Átha Cliath d’Alma, áit a bhfuil sí ag obair mar riarthóir le Conradh na Gaeilge ó Eanáir 2015. Tá B.A. (Idirnáisiúnta) aici sa Ghaeilge agus sa Ghearmáinis ó Ollscoil Mhá Nuad, chomh maith le Dioplóma Iarchéime san Oideachas ó Ollscoil na hÉireann, Gaillimh. Tá sí ag tabhairt faoi M.Litt. sa Nua-Ghaeilge, ag cur scéalta béaloidis in eagar, agus ag breathnú ar thréithe de chuid Ghaeilge Chonamara sna scéalta céanna. Tá spéis aici sa tsochtheangeolaíocht, sa chanúineolaíocht agus i gcúrsaí gramadaí.

**Laoise Ní Cheallaigh**: Léachtóir le Gaeilge i gColáiste Mhuire gan Smál, Campas Phádraig, Durlas Éile, is ea Laoise Ní Cheallaigh. Is ar ábhar na hidirchultúrachta iarchoilíní i ngearrscéalaíocht Phádraic Bhreathnaigh a rinne sí taighde dochtúireachta in Ollscoil Mhá Nuad. I measc na réimsí spéise agus taighde atá aici, tá an Ghearrscéalaíocht, Léann an Iarchoilíneachais, Litríocht an Bhlascaoid agus Litríocht na hImirce.

**Caitríona Ní Chléirchín**:Is file, criticeoir agus léachtóir í Caitríona Ní Chléirchín. Is as Gort na Móna, Scairbh na gCaorach, Co. Mhuineacháin ó dhúchas í. Bhuaigh a céad chnuasach *Crithloinnir* duais  Oireachtais  sa bhliain 2010 agus bhuaigh a dara cnuasach *An Bhrídeach Sí* (2014) duais Michael Hartnett i 2015. Foilsíodh filíocht léi in *Comhar, Irish Pages, Cyphers,* *The Stinging Fly, Feasta, Blaiseadh Pinn*, *The SHOp, An t-Ultach* agus *An Guth*. Scríobhann sí ailt acadúla agus iriseoireachta agus tá níos mó ná fiche léirmheas scríofa aici san *Irish Times*, *Comhar*, *Taighde agus Teagasc* agus in irisí eile. Is léachtóir le Teanga agus le Litríocht na Gaeilge í in Ollscoil Chathair Bhaile Átha Cliath. Bhí sí ag léachtóireacht ar feadh ocht mbliana i gColáiste na hOllscoile, Baile Átha Cliath agus tá sealanna caite aici ag léachtóireacht in Ollscoil Luimnigh agus in Ollscoil na Banríona, Béal Feirste chomh maith. Chuir Mícheál Ó Ruairc síos uirthi mar ‘liriceoir nua an ghrá’ sa Ghaeilge in *Comhar* Nollaig 2010. Chuir Liam Carson a saothar i gcomparáid le saothar an fhile cháiliúil Rúisigh Marina Tsvetaeva, ina léirmheas ar a céad chnuasach in *Poetry Ireland Review* 104, (2011): ‘...there are more than a few echoes...of the spectral romanticism of the Russian Silver age.’

**Róisín Ní Ghairbhí**: Léachtóir i Roinn na Gaeilge i gColáiste Mhuire gan Smál i Luimneach í an Dr. Róisín Ní Ghairbhí. Tá réimse leathan saothar acadúil foilsithe aici ar ghnéithe éasgúla den nua-litríocht. Is í údar na beathaisnéise *Willie Pearse* (2015) sa tsraith 16 Lives de chuid O’Brien Press. Is é an leabhar *Mac Piarais agus an Amharclann/Pearse and the Theatre* (Four Courts 2016, mar chomh-eagarthóir le Eugene Mc Nulty ) an foilseachán is déanaí óna peann. Iarbhall í de Choiste Chumann Merriman agus Bord Imram agus tá sí gníomhach i gConradh na Gaeilge. Is í láithreoir an chláir *Léirmheas Leabhar* ar TG4 í.

**Anna Ní Ghallachair**: Is cainteoir dúchais Gaeilge agus Béarla í Anna Ní Ghallachair. Mhúin sí an Béarla in Ollscoil Bordeaux III agus Ollscoil Rennes I, agus an Béarla agus an Ghaeilge in Ollscoil Bretagne Occidentale, Brest. Mhúin sí an Ghaeilge, an Fhraincis agus an Ghearmáinis ag an tríú leibhéal in Éirinn chomh maith. Tá suim ar leith aici san ilteangachas, i bpolasaithe teanga, i dteagasc agus i dtástáil teangacha agus i litríocht na Briotáine sa Fhraincis. Ó Mheán Fómhair 2016, is í Anna Ceann Scoil an Léinn Cheiltigh, Stiúrthóir Lárionad na Gaeilge: Taighde, Teagasc agus Tástáil, agus Stiúrthóir Gníomhach Ionad na hÉigse in Ollscoil Mhá Nuad. Roimhe sin, bhí sí ina Stiúrthóir ar Ionad na dTeangacha san Ollscoil ar feadh 22 bliain agus ina Déan Comhlach ar Dhámh na nEalaíon, an Léinn Cheiltigh agus na Fealsúnachta ó 2008 go dtí 2014. Bhí Anna in huachtarán ar Chumann na Teangeolaíochta Feidhmí (2004-7) agus ina comhalta ar Choimisiún na Gaeltachta (2000-02). Bhí sí ina comhairleoir acadúil ag Grúpa Oibre na Roinne Oideachais agus Scileanna ar Pholasaí Oideachais do na Teangacha (2008-09) agus ina Cathaoirleach ar Chomhairle Raidió na Gaeltachta (2010-13). Bhí sí ina comhalta ar Bhord Comhairleach thogra an *European Indicator of Language Competence* ag Coimisiún na hEorpa (2008-2014). Faoi láthair, tá sí ina ball de choiste feidhmiúcháin an  *Association of Language Testers in Europe (ALTE)*, den *Indicator Expert Group on Multilingualism* ag Coimisiún na hEorpa agus de Choiste Teangacha, Litríochta, Cultúir agus Cumarsáide Acadamh Ríoga na hÉireann. Tá sí ina Cathaoirleach ar Údarás na Gaeltachta ó bhí 2012 ann.

**Katie Ní Loingsigh**: Comhalta iardhochtúireachta in Fiontar & Scoil na Gaeilge, Ollscoil Chathair Bhaile Átha Cliath is ea Katie Ní Loingsigh. Rugadh agus tógadh í i mBaile Mhúirne, Co. Chorcaí agus rinne sí bunchéim sa Dlí agus Gaeilge i gColáiste na hOllscoile, Corcaigh, agus MA in Acadamh na hOllscolaíochta Gaeilge, Ollscoil na hÉireann, Gaillimh. Tá PhD bainte amach aici ó Ollscoil Chathair Bhaile Átha Cliath agus tá spéis faoi leith aici i réimse na frásaíochta, sa teangeolaíocht chorpais agus san fhoclóireacht.

**Éadaoin Ní Mhuircheartaigh**: Bhain Éadaoin Ní Mhuircheartaigh a bunchéim amach i gColáiste na Tríonóide, Baile Átha Cliath agus rinne sí MA agus PhD sa Nua-Ghaeilge in Ollscoil na hÉireann, Gaillimh. Bhain an tráchtas dochtúireachta le cur i láthair na n-ealaíon béil san fhichiú haois agus anáil an allagair fhileata ar dhrámaíocht na Gaeilge. Tá an tráchtas á chóiriú don chló faoi láthair. Ceapadh ina  léachtóir i gColáiste Phádraig, Droim Conrach í  sé bliana ó shin agus tá sí ina ball anois de Fiontar & Scoil na Gaeilge, Ollscoil Chathair Bhaile Átha Cliath. Is iad na príomhréimsí spéise agus taighde atá aici ná: an drámaíocht agus an t-agallamh beirte; na healaíona béil; an Fhiannaíocht; an nua-litríocht. Bhí sí ina comheagarthóir, le Nollaig Mac Congáil, ar an leabhar *Drámaí Thús na hAthbheochana* (Arlen House, 2008) agus foilsíodh a haiste ‘Marbhfháisc - An Béal Marbh in Cré na Cille’ in *Bliainiris* 8 (2008). Tá spéis aici i litríocht na himirce freisin agus foilsíodh aiste léi ar litríocht na Gaeilge i Londain sa leabhar *Irish Writing London: Volume 2: Post-war to Present* (Bloomsbury Academic, 2012).

**Síle Ní Mhurchú**: Is léachtóir í i Roinn na Nua-Ghaeilge, Coláiste na hOllscoile, Corcaigh. Tá tréimhsí caite aici ag staidéar in Ollscoil na hÉireann, Gaillimh agus i Scoil an Léinn Cheiltigh, Institiúid Ard-Léinn Bhaile Átha Cliath. Na príomhréimsí spéise atá aici ná na dánta grá, na laoithe fiannaíochta, léann na lámhscríbhinní agus an eagarthóireacht théacsúil.

**Máire Nic an Bhaird**: Tá Máire ag obair mar Léachtóir le Gaeilge i Roinn Froebel, in Ollscoil Mhá Nuad, Co. Chill Dara. Bhain sí céim dochtúireachta amach sa Ghaeilge agus an t-ábhar dochtúireachta a bhí aici ná ‘Cleachtadh na cinsireachta, próiseas na heagarthóireachta agus lucht léitheoireachta na Gaeilge ó 1922 go 1972.’ Tá taighde ar siúl aici anois in éineacht leis an Ollamh Liam Mac Mathúna ar shaol Dhubhghlas de hÍde agus tá sí ag díriú ar fhoilseacháin faoi láthair a bhaineann leis an taighde sin. Tá sí mar bhall den ghrúpa ‘AgroCycle’ atá ag déanamh taighde do thionscnamh a bhaineann le Horizon 2020. Tá mac léinn dochtúireachta faoina stiúir mar chuid den ghrúpa ‘AgroCycle.’

**Ríona Nic Congáil**:Tá Ríona Nic Congáil lonnaithe idir Ollscoil Eabhrac, Sasana, agus Ollscoil Chathair Bhaile Átha Cliath. I measc a cuid foilseachán tá *Úna Ní Fhaircheallaigh agus an Fhís Útóipeach Ghaelach* (2010), *Codladh Céad Bliain: Cnuasach Aistí ar Litríocht na nÓg* (eag.) (2012), *Litríocht na Gaeilge ar Fud an Domhain: Imleabhar I & II* (comheag.) (2015), agus *Jimín Mháire Thaidhg* (eag.) (2016).

**Róisín Nic Dhonncha**:Léann an chultúir agus an litríocht bhéil na príomhréimsí taighde atá aici. Tá suim faoi leith aici san amhránaíocht ar an sean-nós agus tá taighde déanta aici ar chleachtas na hamhránaíochta sin ina ceantar dúchais, Carna, i gConamara. Is léachtóir le Gaeilge í i gColáiste Mhuire gan Smál, Luimneach.

**Máirín Nic Eoin**: Tá Máirín Nic Eoin ina hOllamh Emerita le Gaeilge in Ollscoil Chathair Bhaile Átha Cliath. Is í údar na leabhar *An Litríocht Réigiúnach* (1982); *Eoghan Ó Tuairisc: Beatha agus Saothar* (1988); *B’Ait Leo Bean: Gnéithe den Idé-eolaíocht Inscne i dTraidisiún Liteartha na* *Gaeilge* (1998) agus *Trén bhFearann Breac: An Díláithriú Cultúir agus Nualitríocht na Gaeilge* (2005), agus bhí sí ina comheagarthóir, le hAisling Ní Dhonnchadha, ar na leabhair *Ar an gCoigríoch: Díolaim Litríochta ar Scéal na hImirce* (2008) agus *Aois na hÓige: Díolaim Próis* (2017). Bhí sí ina comheagarthóir ar na cnuasaigh aistí *Ar thóir an fhocail chruinn: Iriseoirí, Téarmeolaithe agus Fadhbanna an Aistriúcháin* (1997), *Teanga, Pobal agus Réigiún: Aistí ar Chultúr na Gaeltachta Inniu* (2000), *Ó Theagasc Teanga go Sealbhú Teanga: Foghlaim agus Teagasc na Gaeilge ar an Tríú Leibhéal* (2009), agus ar an saothar dhá imleabhar *Litríocht na Gaeilge ar fud an Domhain I agus II* (2015). Tá caibidlí agus aistí léi ar ghnéithe éagsúla de nualitríocht na Gaeilge foilsithe in iliomad leabhar agus irisí léannta. Is ball í d’Acadamh Ríoga na hÉireann agus tá sí ina comheagarthóir ar an ríomhiris acadúil COMHARTaighde (comhartaighde.ie).

**Ailbhe Nic Giolla Chomhaill**:Is mac léinn dochtúireachta í Ailbhe Nic Giolla Chomhaill i Roinn na Gaeilge in Ollscoil na hÉireann, Gaillimh. Tá a cuid taighde reatha dírithe ar thraidisiún an tseanscéil iontais in Éirinn. Ina tráchtas dochtúireachta, déantar anailís chriticiúil ar sheanscéalta iontais a chnuasaigh an bailitheoir béaloidis Proinnsias de Búrca i nGaeltacht Dhúiche Sheoigheach, Co. na Gaillimhe, sna 1930idí. Is é an Dr. Lillis Ó Laoire stiúrthóir an tionscadail taighde seo atá á mhaoiniú ag An Chomhairle um Thaighde in Éirinn. D’fhoilsigh Leabhar Breac *An Chaora Ghlas agus scéalta eile as Seanadh Farracháin,* atá bunaithe ar thráchtas MA Ailbhe, sa bhliain 2016. Chaith sí seal i mbun taighde in Ollscoil Los Angeles, California sa bhliain 2015.

**Caoimhe Nic Lochlainn**: Tá an Dr. Caoimhe Nic Lochlainn ina léachtóir le Gaeilge in Ollscoil Chathair Bhaile Átha Cliath. Tá spéis ar leith aici sna réimsí taighde a leanas: modheolaíochtaí agus idé-eolaíochtaí san aistriúchán; an t-aistriúchán ón Fhraincis go Gaeilge; litríocht agus cultúr na bpáistí; athinsintí ar an mhiotaseolaíocht agus ar an bhéaloideas; agus ról na mban i litríocht na Gaeilge. Bhí sí ina comheagarthóir ar *Laethanta Gréine & Oícheanta Sí: Aistí ar Litríocht agus ar Chultúr na nÓg* le Ríona Nic Congáil (2013) agus ar *Thar an Tairseach: Aistí ar Litríocht agus ar Chultúr na nÓg* (2014) le Róisín Adams agus Claire Dunne. Chomh maith leis sin, tá ailt agus léirmheasanna foilsithe aici ar ghnéithe éagsúla de litríocht agus de chultúr na n-óg. Is ball de choiste an Chumainn Éireannaigh um Staidéar ar Litríocht na nÓg í.

**Deirdre Nic Mhathúna**:Is léachtóir in Fiontar agus Scoil na Gaeilge, Ollscoil Chathair Bhaile Átha Cliath (DCU), í an Dr Deirdre Nic Mhathúna. Is iad na sainréimsí taighde atá aici ná filíocht na seachtú haoise déag, léamh lámhscríbhinní agus eagarthóireacht ar théacsanna iarchlasaiceacha. Tá spéis ar leith aici i bhfilíocht Phiarais Feiritéar agus tá eagrán dá shaothar á ullmhú don chló aici. Tá spéis mhór aici i nGaeltacht Chorca Dhuibhne agus i dtraidisiúin bhéil agus scríofa an cheantair, go háirithe sna scéalta beatha agus i scríbhinní Thomáis Uí Chriomhthain. Tá sí ina ball de Bhord Eagarthóireachta *Studia Hibernica*, ina Rúnaí ar Chumann Merriman agus ina Cisteoir Idirnáisiúnta ar an gComhdháil Mheiriceánach do Léann na hÉireann (ACIS).

**Liam Ó hAisibéil**: Is léachtóir le Gaeilge é an Dr. Liam Ó hAisibéil i Scoil na dTeangacha, na Litríochtaí agus na gCultúr in Ollscoil na hÉireann, Gaillimh. Tá spéis ar leith aige i logainmneacha agus sloinnte, agus in ábhar atá gaolmhar leis na réimsí sin i dtraidisiún lámhscríbhinní na hÉireann. Is comhúdar é, i dteannta leis an Dr. Kay Muhr, ar an bhfoclóir *Dictionary of Family Names of Ireland* (le foilsiú ag Oxford University Press).

**Ciarán Ó Braonáin:** Is múinteoir Gaeilge agus taighdeoir teangeolaíochta feidhmí é Ciarán Ó Braonáin. Tá MA aige i Scríobh agus Cumarsáid na Gaeilge (An Coláiste Ollscoile, Baile Átha Cliath) (2011) agus MPhil sa Teangeolaíocht Fheidhmeach (Coláiste na Tríonóide, Baile Átha Cliath) (2016). Tá taithí fhorleathan aige ar mhúineadh na Gaeilge ar an tríú leibhéal, idir ollscoileanna na hÉireann agus Mheiriceá, a bhuí leis an scéim Fulbright. Tá sé ag obair faoi láthair mar mhúinteoir Gaeilge le Bord na Gaeilge, sa Choláiste Ollscoile, Baile Átha Cliath, agus tá Dioplóma á chur i gcrích aige i Múineadh na Gaeilge, in Ollscoil Mhá Nuad. Tá páipéar Chiaráin bunaithe ar thráchtas iarchéime a rinne sé i gColáiste na Tríonóide, dar teideal ‘Continental European New Speakers of Irish: Motivation, Learning Experience, and Language Practices.’

**Conchúr Ó Brolcháin**: Is léachtóir san Oideachas é an Dr. Conchúr Ó Brolcháin leis an Roinn Teanga, Litearthachta agus Matoideachais i gColáiste Mhuire gan Smál (Ollscoil Luimnigh). Rugadh agus tógadh é i mBearna, Co. na Gaillimhe, agus tá an-spéis aige i réimsí éagsúla luath-oideachais agus sochtheangeolaíochta, ina measc: an ghaelscolaíocht, an tumoideachas, múnlaí oideachais dhátheangaigh, an dátheangachas, an t-ilteangachas, múineadh na Gaeilge agus múineadh teangacha go ginearálta. Múineann sé ar mhodúil éagsúla de Mhúineadh na Gaeilge agus den Ghaeilge ar chlár B.Oid, tá sé freagrach as cúrsa roghnach dar teideal ‘An tOideachas Dátheangach agus Ilteangach i Suímh Éagsúla’ agus tugann sé léachtanna ar an M.Oid san Oideachas LánGhaeilge agus ar an MA sa Teangeolaíocht Fheidhmeach chomh maith. Bhain sé céim dochtúireachta de chuid Ollscoil Chathair Bhaile Átha Cliath amach le tráchtas dar teideal ‘Iniúchadh ar an Oideachas Dátheangach i mBunscoileanna na Gaeltachta.’  Tá a thaighde reatha ag plé le hoideolaíocht an trasteangaithe i gcomhthéacs na mionteanga.

**Ian Ó Caoimh**: Is aistritheoir i Rannóg an Aistriúcháin i dTithe an Oireachtais é Ian Ó Caoimh a bhfuil PhD ar shaothar Chiaráin Uí Nualláin á dhéanamh aige sa Choláiste Ollscoile, Baile Átha Cliath. Tá páipéir chomhdhála tugtha aige agus ailt nó caibidlí foilsithe nó le foilsiú aige ar Flann O’Brien/Myles na gCopaleen, Ciarán Ó Nualláin, Caoimhín Ó Nualláin, Máirtín Ó Cadhain, Eoghan Ó Tuairisc agus Pádraic Ó Conaire. D’aistrigh sé cuid de cholúin Ghaeilge ‘Cruiskeen Lawn’ Myles na gCopaleen go Béarla le haghaidh eagráin nua atá le foilsiú i mbliana ag Un-Gyve Press (Bostún). Is iar-eagarthóir ar an iris *Comhar* é.

**Colm Ó Ceallacháin**: Is scríbhneoir ficsin é den chuid is mó, agus d’fhoilsigh Cois Life a chéad chnuasach gearrscéalta, *I dTír Mhilis na mBeo*, níos luaithe i mbliana. Ar na rudaí  a dúradh  faoina shaothar  go dtí seo, tá an méid seo ó mholtóir Oireachtais: ‘Tá samhlaíocht bheo, bríomhaireacht a éiríonn as a bheag nó a mhór de bhlas osréalaíoch a bheith ar an insint, agus comhrá fuinte mealltach ag bogadh na scéalta chun cinn ar feadh an ama. Cnuasach cumasach taitneamhach gearrscéalta é, ina léiríonn an t-údar a mháistreacht ar láimhseáil sheánra na gearrscéalaíochta sa chéad áit agus acmhainn as an ngnách chun teanga nádúrtha na linne a iomramháil go héifeachtach ealaíonta ina theannta sin’ (Liam Mac Mathúna). Tá ailt foilsithe aige ar ábhair neamhfhicseanúla freisin, ina measc dréacht as cuntas ar thuras snámha a rinne sé ar fud na hÉireann, a foilsíodh in *Beo.ie*.

**Éamon Ó Ciosáin**: Léachtóir le Fraincis in Ollscoil Mhá Nuad é Éamon Ó Ciosáin. I measc a chúraimí tá cúrsa Briotáinise do thosaitheoirí. Ailt léirmheastóireachta foilsithe aige síos trí na blianta ar litríocht na Gaeilge agus ailt taighde foilsithe aige ar scríbhinní Gaeilge ón luathré nua. Taighde déanta aige freisin ar stair na meán cumarsáide Gaeilge, imirce na nÉireannach don Fhrainc agus ar theanga agus litríocht na Briotáinise. Mórchuid alt foilsithe aige ar an gcaidreamh idir Éire agus an Fhrainc agus comhúdar é ar fhoclóir Gaeilge-Briotáinis.

**Brian Ó Conchubhair**: Tá Brian Ó Conchubhair ina stiúrthóir ar Ionad na dTeangacha agus na gCultúr in Ollscoil Notre Dame sna Stáit Aontaithe agus ina Ollamh Comhlach i Roinn Theanga agus Litríocht na Gaeilge. Ar na leabhair atá curtha in eagar aige tá: *Éire-Ireland* (2013); *The Languages of Gender, Power and Agency in Celtic Studies* (2013); *Darkness: Liam O’Flaherty’s Tragedy* (2013); agus *Post-Ireland? Essays on Contemporary Irish Poetry* (2017). Is é údar an tsaothair chritice *Fin de siècle**na Gaeilge: Darwin, an Athbheochan agus Smaointeoireacht na hEorpa* (2009).

**Breandán Ó Cróinín**: Léachtóir i Roinn na Gaeilge, Coláiste Mhuire gan Smál, Ollscoil Luimnigh, is ea Breandán Ó Cróinín. Dhein sé a chuid staidéir fochéime agus iarchéime in Ollscoil Mhá Nuad. Chaith sé tamall ag múineadh in Ollscoil Chaitliceach Lublin sarar bhog go Luimneach. Is iad na príomhspéiseanna taighde atá aige ná litríocht Ghaeilge na hochtú haoise déag, an Fhiannaíocht, nua-litríocht na Gaeilge, go háirithe nua-phrós na Gaeilge, agus litríocht agus teanga Chorca Dhuibhne. D’fhoilsigh An Sagart a eagrán de fhilíocht Phiarais Mhic Gearailt sa bhliain 2015.

**Liam Pádraig Ó Cuilleanáin**: Is staraí sóisialta é Liam Pádraig Ó Cuilleanáin. Fuair sé a dhochtúireacht sa bhliain 2015 ó Choláiste na hOllscoile, Corcaigh. Bhain a thráchtas le stair bhéil oibrithe a bhí ag obair i dtrí mhonarcha i gContae Chorcaí idir 1917 agus 2001. Tá ailt foilsithe aige i *Saothar: The Journal of the Irish Labour History Society*; *The Journal of the Cork Historical and Archaeological Society* agus *The Journal of Irish and Scottish Studies.*

**Caitríona Ó Dochartaigh**: Is léachtóir i Roinn na Sean- agus na Meán-Ghaeilge i gColáiste na hOllscoile, Corcaigh, í Caitríona. Tá foilseacháin aici i réimse leathan taighde, ach cuireann sí suim faoi leith i dtéacscanna a aistríodh ó Laidin go Gaeilge sa Mheánaois nó i seánraí litríochta Eorpacha a raibh tionchar acu ar théascanna gaelacha, i dtréimhse na Meán-Ghaeilge go háirithe.

**Liam Ó Dochartaigh**: Ba léachtóir sinsearach le Gaeilge in Ollscoil Luimnigh é Liam, agus roimhe sin i gColáiste Thuamhan agus in Ollscoil Uladh i gCúil Raithin. Cuireann sé suim faoi leith sa bhéalaireacht agus sa litríocht, san idirphlé eatarthu, agus san fhianaise atá ar fáil de mhóitífeanna agus de théamaí idirnáisiúnta i litríocht bhéil na hÉireann. Tá sé ina chathaoirleach ar Chumann Merriman ó 2003 anuas, agus tá baint aige le heagraíochtaí cultúrtha eile chomh maith.

**Ken Ó Donnchú**: I Roinn na Sean- agus na Meán-Ghaeilge i gColáiste na hOllscoile, Corcaigh, a bhain Ken Ó Donnchú céim PhD amach (2016). Roimhe sin, chaith sé dhá bhliain ag teagasc in Ionad an Léinn Éireannaigh, Ollscoil Shéarlais, Prág. Tá spéis aige i ngach aon ghné agus tréimhse de litríocht na Gaeilge.

**Mark Ó Fionnáin**: Tá Béarla, Gaeilge, cultúr na hÉireann agus cúrsaí aistriúcháin á dteagasc ag Mark Ó Fionnáin san Ollscoil Chaitliceach i Lublin na Polainne. Tá leabhar foilsithe aige ar na haistriúcháin a rinne Liam Ó Rinn ar *Księgi Narodu Polskiego* leis an mórfhile Polannach Adam Mickiewicz, *Translating in Times of Turmoil* (2014). Ina cheann sin, is aistritheoir cáilithe Gaeilge é a chuir Gaeilge ar ábhar ón Rúisis (*Folcadán Airciméidéis* le Daniíl Kharms agus Aleksándr Vvedénski; *Amón-Rá* le Víktor Pelévin) agus ón bPolainnis (gearrscéalta le Sławomir Mrożek) araon. Tá ailt ar ghnéithe éagsúla den Ghaeilge agus den aistriúchán i gcló aige freisin.

**Lillis Ó Laoire**: Léachtóir sinsearach é Lillis Ó Laoire atá ag obair i Roinn na Gaeilge in Ollscoil na hÉireann, Gaillimh. Conallach ó dhúchas é agus díríonn roinnt mhaith dá shaothar ar oidhreacht liteartha agus bhéaloidis na dúiche sin. Mar sin féin, tá saothar foilsithe aige faoi ghnéithe go leor eile den oidhreacht liteartha agus chultúrtha. Cáil air de bharr a chuid leabhar, *Ar Chreag i Lár na Farraige: Amhráin agus Amhránaithe I dToraigh,* agus *Bright Star of the West: Joe Heaney, Irish Song Man* (i bpáirt le Sean Williams). Le deireanaí d’fhoilsigh sé aistí ar an amhrán ‘Tráthnóna Beag Aréir,’ ar scéalaíocht Bhab Feiritéar, agus ar chúrsaí spáis agus díláithrithe in amhráin áirithe as Toraigh. Foilsíodh aiste eile leis a chuireann teoiric na héicichritice i bhfeidhm ar shaothar Chathail Uí Shearcaigh i mbliana.

**Eoin P. Ó Murchú**: M.B., B.Ch., B.A.O., M.A., NUI. Oibríonn sé mar aistritheoir. Spéis sa bhruscarlitríocht agus roinnt gearrscéalta foilsithe aige. Cathaoirleach ar Na Gaeil Óga, an Cumann Lúthchleas Gael.

**Pádraig Ó Liatháin:** Is Ollamh Cúnta é Pádraig Ó Liatháin in Fiontar agus Scoil na Gaeilge, DCU. Fuair sé a chuid oideachais ollscoile i gColáiste na Tríonóide, idir BA, M. Litt., agus PhD. Tá sealanna caite aige ag léachtóireacht agus ag múineadh i gColáiste na Tríonóide, i gColáiste

Oideachais Froebel, in Ollscoil Shéarlais, Prág, agus le Gaelchultúr. Scríobh sé tráchtas dochtúireachta ar an dán eisceachtúil ón 18ú céad, Eachtra Ghiolla an Amaráin, le Donncha Rua Mac Conmara. Tá eagrán den dán ag na clódóirí i láthair na huaire don tsraith Filí a thionscain Field Day Publications, Ollscoil Notre Dame, ach a chuirfidh Cló Iar-Chonnacht amach gan mhoill. Iar-eagarthóir Gaeilge é ar Eighteenth Century Ireland: Iris an dá chultúr (2012-15) agus tá sé ina bhall seachtrach d'Ionad an Léinn Éireannaigh, i Roinn an Bhéarla in Ollscoil Shéarlais, Prág. Tá sé ag obair lena chomhghleacaí, Éadaoin Ní Mhuircheartaigh ar dhíolaim litríochta taistil sa Ghaeilge 1600-2000. Faoi láthair tá sé ag obair ar an mhórthionscadal taighde .i. dialanna Sheáin Uí Ríordáin a thrascríobh agus a chur i gcló. Tá Imleabhar I nach mór réidh.

**Brian Ó Raghallaigh**:Léachtóir é an Dr. Brian Ó Raghallaigh in Fiontar agus Scoil na Gaeilge, Ollscoil Chathair Bhaile Átha Cliath, áit a bhfuil bainistiú agus forbairt theicniúil na dtionscadal *ainm.ie, dúchas.ie, gaois.ie, logainm.ie* agus *téarma.ie* faoina chúram. Roimhe sin, bhí sé ag obair ar thionscadal sintéise Gaeilge, abair.ie, i gColáiste na Tríonóide, Baile Átha Cliath. Sa ríomheolaíocht, sa teangeolaíocht agus sa Ghaeilge atá a chúlra. Fóinéimiú ilchanúnach don Ghaeilge ab ea ábhar a thráchtais PhD i gColáiste na Tríonóide.

**Justin Quinn**: Is ollamh comhlach le litríocht an Bhéarla é an Dr. Justin Quinn in Ollscoil Iarthar na Boihéime, Poblacht na Seice. Is é údar na leabhar *The Cambridge Introduction to Modern Irish Poetry, 1800–2000* (Cambridge University Press, 2008) agus *Between Two Fires: Transnationalism and Cold War Poetry* (Oxford University Press, 2015). Faoi láthair, tá sé ag aistriú dánta an fhile Sheicigh Bohuslav Reynek go Béarla. Tá sainspéis aige i bhfilíocht na fichiú haoise agus i gcúrsaí aistriúcháin.

**Jan Erik Rekdal**:Ollamh le Gaeilge ag Institiúid Teangeolaíochta agus Léann na Lochlannaise in Ollscoil Oslo, An Ioruaidh. Ar na foilseachain is déanaí leis, tá “The medieval king: Christian king and fearless warrior” in Jan Erik Rekdal & Charles Doherty (eag.), *Kings and warriors in early north-west Europe* (Four Courts Press, 2016) agus “Memorials and cultural memory in Irish tradition” in Jan Erik Rekdal & Erich Poppe (eag.), *Medieval Irish Perspectives on Cultural Memory* (Nodus Publikationen, 2014).

**Daniela Theinová**:Is léachtóir páirtaimseartha le Litríocht na hÉireann í i Roinn Litríocht agus Chultúr an Bhéarla i nDámh na Fealsúnachta in Ollscoil Shéarlais i bPrág. Foilsíodh ailt léi in *Boundary Crossings* (Charles University, 2012) agus in *Post-Ireland? Essays on Contemporary Irish Poetry* (Wake Forest University Press, 2017). Is aistritheoir ó Bhéarla agus ó Ghaeilge go Seicis í freisin (Kate Atkinson, Marilynne Robinson, Colm Tóibín, Vona Groarke, Aifric Mac Aodha agus araile). Ba é a haistriúchán ar *Deoraíocht* le Pádraic Ó Conaire an chéad aistriúchán ar úrscéal Gaeilge a foilsíodh sa tSeicis riamh.

**Gearóid Trimble**: Is as Crois Mhic Lionnáin i gCo. Ard Mhacha do Ghearóid agus oibríonn sé le Foras na Gaeilge. Is taighdeoir neamhspleách é a bhfuil spéis faoi leith aige i stair liteartha na Gaeilge. I measc a chuid saothar foilsithe tá: *The Dundalk Democrat agus Oidhreacht na Gaeilge*; *The Frontier Sentinel – Nuachtán a sheas leis an Athbheochan*;  *Glór Gaeilge Oirdheisceart Uladh*, *Poets, Minor Poets & Poetasters in Oirialla*;  *John Hannon – A forgotten Gaelic Collector & Scholar from Crossmaglen* agus *Ogham Gleanings from an Irish Manuscript in the Swiss City of St. Gallen*.

**Jeannine Woods**: Bíonn Jeannine Woods ag teagasc agus ag léachtóireacht i Roinn na Gaeilge, Ollscoil na hÉireann, Gaillimh. Ba in OÉ, Gaillimh a rinne sí dochtúireacht ar an gcoilíneachas, an t-iarchoilíneachas agus scannánaíocht na hÉireann agus na hIndia. Díríonn a réimsí teagaisc agus taighde ar léann an iarchoilíneachais, léann na scannánaíochta, cúrsaí inscne agus gnéasúlachta agus léann an taibhléirithe i gcomhthéacs chultúir agus litríochtaí na Gaeilge. I measc a cuid foilseachán agus cur i láthair comhdhála, áirítear cúrsaí scannánaíochta agus drámaíochta agus cúrsaí inscne agus gnéasúlachta i gcomhthéacs chultúr coiteann na hÉireann agus i gcomhthéacsanna cultúrtha idirnáisiúnta.